Pete Buttigieg

Peter Paul Montgomery Buttigieg (sündinud 19. jaanuaril 1982 South Bendis) on Ameerika Ühendriikide poliitik, kes on alates 3. veebruarist 2021 Ameerika Ühendriikide transpordiminister. Ta oli Indiana osariigi South Bendi linnapea 2012–2020. Ta kandideeris Demokraatliku Partei kandidaadiks Ameerika Ühendriikide 2020. aasta presidendivalimistel. 

Pärast Harvardi ülikooli ja seejärel Oxfordi Pembroke kolledži lõpetamist (viimase Rhodose'i stipendiaadina) töötas Buttigieg konsultandina ettevõttes McKinsey & Company. Aastatel 2009 kuni 2017 töötas ta luureohvitserina Ameerika Ühendriikide mereväe reservis, saavutades leitnandi auastme ja käiest 2014. aastal missioonil Afganistanis. 

Buttigieg valiti South Bendi linnapeaks 2011. aastal ja valiti tagasi 2015. aastal. Enne tagasivalimist tuli ta avalikult "kapist välja" geina. Buttigieg teatas 14. aprillil 2019 kandideerimisest Ameerika Ühendriikide 2020. aasta presidendivalimistel. Eelnevalt oli ta 2019. aasta jaanuaris moodustanud kandidatuuriks "uurimiskomisjoni". Tema platvorm sisaldab sissetulekute ebavõrdsuse vähendamist toetavaid meetmeid, keskkonnahoidlikku poliitikat, Demokraatliku Partei ja ametiühingute vahelist koostööd, tulirelvade ostmise puhul üleüldise taustakontrolli kehtestamist, võrdsuse seadust, tervisekindlustuse avalikku optsiooni ja DACA programmi säilitamist ebaseaduslike sisserändajate laste jaoks. Buttigieg toetab ka reforme, mis lõpetaksid valimisringkondade piiridega manipuleerimise, pööraksid ümber ülemkohtu Citizens United v. FEC otsuse ja kaotaksid valimiskogu.

2020. aasta presidendivalimised 
 Buttigieg teatas kandideerimisest 2020. aasta Ameerika Ühendriikide presidendivalimistel 14. aprillil 2019
23. jaanuaril 2019 teatas Buttigieg, et moodustab komisjoni, analüüsimaks potentsiaali kandideerimaks Ameerika Ühendriikide presidendiks eelseisvatel 2020. aasta valimistel.  Buttigieg käivitas oma kampaania ametlikult 14. aprillil 2019 South Bendis. Buttigieg taotleb esmalt Demokraatliku Partei eelvalimistel õigust olla partei ametlik presidendikandidaat. Eelvalimiste tulemused selguvad 2020. aasta keskel ja üldvalimised toimuvad sama aasta Novembris. Kui ta ametisse valitaks, oleks ta noorim ja esimene avalikult homoseksuaalne Ameerika president.

1. märtsil 2020, pärast nõrka tulemust eelvalimistel Lõuna-Carolinas, teatas ta, et loobub edasisest kandideerimisest.

Viited 

Ameerika Ühendriikide poliitikud
Ameerika Ühendriikide transpordiministrid
Joe Bideni valitsuskabineti liikmed
Sündinud 1982